b'\n_START_ARTICLE_\nMaanantai (lehti)\n_START_PARAGRAPH_\nMaanantai oli Helsingiss\xc3\xa4 vuosina 1924\xe2\x80\x931925 ilmestynyt sanomalehti._NEWLINE_Maanantai-aamuisin ilmestyneen uutislehden olemassaolon perusta oli ruotsinkielisen Nya Tidningenin tavoin se, ett\xc3\xa4 Helsingin suuret sanomalehdet tulivat maanantaisin ulos painosta vasta iltap\xc3\xa4iv\xc3\xa4ll\xc3\xa4. Viikonlopun tapahtumiin, urheiluun, taiteeseen ja kirjallisuuteen keskittyneen Maanantain linja oli suomalaiskansallinen ja oikeistoa my\xc3\xb6t\xc3\xa4ilev\xc3\xa4. Lehti lakkasi jo nelj\xc3\xa4n kuukauden kuluttua, kun p\xc3\xa4\xc3\xa4kaupungin sanomalehdet siirsiv\xc3\xa4t ilmestymisens\xc3\xa4 maanantai-aamuun. K. F. Puromiehen julkaiseman lehden p\xc3\xa4\xc3\xa4toimittajina ty\xc3\xb6skenteliv\xc3\xa4t Erkki Ilmari Lehtonen (1924\xe2\x80\x931925) ja Heikki Soini (1925).'